एकतरफा हमला कतई बर्दाश्त नहीं : गिलानी  
प्रधानमंत्री यूसुफ रजा गिलानी ने चेतावनी दी है कि पाकिस्तान में ऐबटाबाद जैसा अमेरिका का अन्य अभियान लोगों के गुस्से को और भड़काएगा।
प्रधानमंत्री यूसुफ रजा गिलानी ने चेतावनी दी है कि पाकिस्तान में ऐबटाबाद जैसा अमेरिका का अन्य अभियान लोगों के गुस्से को और भड़काएगा और आतंक के खिलाफ युद्ध को कमजोर करेगा।  अभियान की पुनरावृत्ति होने की अमेरिकी अधिकारियों की संभावना जताए जाने के उलट गिलानी ने कहा कि अमेरिकी विदेश मंत्री हिलेरी क्लिंटन ने उन्हें व्यक्तिगत तौर पर आश्वस्त किया है कि और एकपक्षीय हमले नहीं होंगे।  गिलानी ने ब्रिटिश अखबार 'गार्डियन' को दिए एक साक्षात्कार में यह बात कही। 2 मई को ऐबटाबाद में गुप्त अमेरिकी सैन्य अभियान में ओसामा बिन लादेन की हत्या से उपजे विवाद के बाद दोनों देशों के रिश्ते तंग चल रहे हैं।  गिलानी का दावा अमेरिकी राष्ट्रपति बराक ओबामा सहित शीर्ष अमेरिकी अधिकारियों के वक्तव्यों से मेल नहीं खाता, जिन्होंने कहा था कि अगर अन्य अलकायदा आतंकियों के खिलाफ जरूरत हुई, तो अमेरिका अभियान को दोबारा अंजाम देने में हिचकेगा नहीं। गिलानी ने कहा कि ऐबटाबाद की पुनरावृत्ति बिल्कुल अस्वीकार्य होगी।  अखबार ने पाकिस्तानी प्रधानमंत्री के हवाले से कहा, इससे जनता का गुस्सा और ज्यादा भड़केगा और आप जनसमर्थन के बिना कोई युद्ध नहीं लड़ सकते। गिलानी ने कहा, आतंकियों के खिलाफ सैन्य कार्रवाई के लिए आपको लोगों के समर्थन की जरूरत होती है।